Il-Ministru għall-Affarijiet Barranin George Vella qal illejla fil-Parlament li l-Gvern Malti m’għandux intenzjoni li jiġu risistemati persuni minn kampijiet tar-refuġjati f’pajjiżi oħra lejn Malta, minħabba li Malta diġà għandha pressjonijiet migratorji tagħha. Il-Ministru Vella qal li Malta laqat u tat protezzjoni internazzjonali lil dawk kollha li ġew Malta u li kienu intitolati għal din il-protezzjoni hekk kif stipulat fl-Att dwar ir- Refuġjati. Huwa kien qed iwieġeb mistoqsija parlamentari tad-deputat Nazzjonalista Carmelo Mifsud Bonnici fejn staqsih jekk pajjiżna hux se jwieġeb għall-aħħar sejħa tal-UNHCR sabiex jassisti l-eluf ta’ refuġjati li ħarbu mill-gwerra ċivili fis-Sirja.